Verbod op Delta Air is 'rampspoedig' | Maroela Media
Foto: Delta Air Lines/Facebook
Die Demokratiese Alliansie verwerp die "rampspoedige" besluit deur die departement van vervoer om die Amerikaanse lugdiens Delta Air Lines te verbied om na en van Kaapstad te vlieg.
Dit het aan die lig gekom dat die regering die lugdiens se herhaaldelike versoeke, om in Kaapstad stil te hou as deel van Delta se Atlanta-Johannesburg-diens, verwerp het.
"Ons doen 'n beroep op minister Fikile Mbalula om te verduidelik waarom die ANC-regering dié onsinne besluit geneem het," sê Chris Hunsinger, die DA se skaduminister van vervoer. "Die besluit het nie net verreikende gevolge vir toerisme in die Wes-Kaap nie, maar kan ook tot werksverliese lei. Dit maak nie sin waarom enige winsgewende onderneming, wat 'n invloei van toeriste na ons kuslyn sal beteken, geblok word nie – veral nie in die lig van die ekonomiese verwoesting wat die uitgerekte Covid-19-afsonderingsperiode meegebring het nie."
Die DA sal met kenners in die lugvaartbedryf, die Amerikaanse ambassade en Stad Kaapstad in gesprek tree oor die situasie.
"Ons verwelkom die inisiatief deur Stad Kaapstad se burgemeesterskomiteelid James Vos en Wesgro wat na die nasionale regering en ander lugvaart-belanghebbendes uitgereik het om 'n oplossing te vind sodat Delta Air Lines 'n roete na Kaapstad kan bedryf."
Die DA maan die regering om die besluit om te keer wat Delta verhoed om op dié roete te vlieg. Dit het reeds tot gevolg gehad dat die VSA 'n beperking plaas op die SA Lugdiens (SAL), sê Hunsinger. "SAL kan nouliks oorleef onder sy eie wanbestuur en kan beslis nie beperkings van Amerika teen hom bekostig nie."
Hunsinger meen as Suid-Afrika en sy ekonomie die Covid-19-pandemie wil oorleef, "dan het ons toegang tot so veel as moontlik geleenthede nodig om die ekonomie te laat herleef". "Toerisme bied 'n gulde geleentheid vir entrepreneurs om klein ondernemings te bedryf wat tot werkskepping sal lei. Die regering moet nie in die pad staan van die lewensbestaan van sy mense nie."
DA Delta Air Lines Kaapstad
Dis maar net nog n lat om die Da beheerde Kaap mee by te kom. Verpestelike anc klein mannetjie sindroom.
Delta Air betaal seker nie genoeg bribes nie
Die ANC is afgunstig op die Weskaap.
Skande Fikile! Hoe het jy in jou posisie gekom? Die een na die ander kader word ontbloot…
Die antwoord is eenvoudig: bloei die Wes-Kaap dood, want dit word mos regeer deur "die rassistiese DA"